Finansijski položaj preduzeća

Finansijski položaj preduzeća primarno determiniše njegove mogućnosti finansiranja. Često se u teoriji i praksi umjesto termina finansijski položaj koriste termini finansijska pozicija ili finansijska situacija preduzeća. Finansijska situacija je uži pojam od finansijskog položaja i njime se uglavnom označava novčano stanje preduzeća.

Finansijski položaj preduzeća izražava se obimom i strukturom sredstava i kapitala, kao i njihovim međuodnosima - koji se iskazuju u bilansu stanja preduzeća.

Finansijska politika, koju vodi finansijski menadžment preduzeća, kreira strategiju i taktiku finansijskog upravljanja na bazi načela i pravila finansiranja, kako bi se sa poslovno - finansijskog aspekta obezbijedili: stalnost, rast i razvoj društva i maksimalno iskoristili pozitivni konjukturni trendovi na finansijskom tržištu. 

Opstanak, rast i razvoj društva, a samim tim i mogućnost finansiranja društva, određeni su prije svega finansijskim ugledom koje ono uživa, kao i njegovim finansijskim položajem.

Finansijski ugled preduzeća i njegov finansijski položaj su međusobno uslovljeni i tijesno povezani. Bez dobrog finansijskog položaja, svakako da nema dobrog finansijskog ugleda preduzeća. Od finansijskog ugleda, ili šire rečeno njegovog boniteta, zavisiće mogućnost akcionarskog društva da pribavi izvore finansiranja za svoju tekuću i razvojnu aktivnost. 

 Utvrđivanje finansijskog položaja preduzeća

Ocjena finansijskog položaja preduzeća zasniva se na analizi finansijske ravnoteže, analizi pasive sa aspekta vlasništva tj. analizi zaduženosti, analizi mogućnosti održavanja realne vrijednosti sopstvenog kapitala u uslovima inflacije i analizi reproduktivne sposobnosti. 

Finansijski položaj preduzeća uslovljavaju brojni činioci koji međusobno mogu biti kontradiktorni, što dodatno otežava konačno sagledavanje finansijskog položaja preduzeća. Ovaj problem se rešava vremenskim i prostornim upoređivanjem finansijskog položaja preduzeća. Vremensko upoređivanje omogućava sagledavanje dinamike, to jest kretanja ili razvoja finansijskog položaja preduzeća. Prostorno upoređivanje omogućava upoređivanje finansijskog položaja preduzeća u odnosu na finansijski položaj konkurencije, što pruža solidnu osnovu za zaključivanje o izgledima preduzeća za opstanak, rast i  razvoj. Pri prostornom upoređivanju finansijskog položaja preduzeća treba voditi računa o izboru reprezenta ili grupe preduzeća sa kojima se vrši upoređivanje, da bi se izbjegla opasnost pogrešnog zaključivanja. 

Finansijski položaj preduzeća, posmatran sa aspekta predmetnih analiza kvalifikuje se kao: dobar, prihvatljiv i loš.

Dobar je onaj finansijski položaj preduzeća, ako njegova finansijska ravnoteža obezbjeđuje likvidnost na dugi rok, ako je njegova finansijska struktura takva da obezbjeđuje nezavisnost društva u vođenju vlastite poslovne politike i istovremeno pruža sigurnost povjeriocima i ako društvo može obezbijediti finansiranje dijela proširene reprodukcije iz sopstvenih izvora finansiranja.

Loš finansijksi položaj preduzeća proističe iz narušene finansijske ravnoteže koja ne obezbjeđuje održavanje likvidnosti na dugi rok, loše finansijske strukture i nemogućnosti da društvo finansira prostu reprodukciju iz vlastitih izvora finansiranja.

Prihvatljiv je onaj finansijski položaj preduzeća u kom postoji ekvilibrijum ili apsolutna jednakost između dugoročno vezanih sredstava i kvalitetnih izvora (sopstveni kapital uvećan za dugoročni dug), čime se samo obezbjeđuje likvidnost ali se ne garantuje i sigurnost jer nedostaje likvidna rezerva. Finansijska struktura  kod preduzeća, čiji se položaj kvalifikuje kao prihvatljiv, obezbjeđuje mu relativnu nezavisnost, ali ne optimizira rentabilnost sopstvenih ulaganja. Na kraju prihvatljiv finansijski položaj imaju ona društva koja su u stanju da iz vlastitih izvora finansiraju samo prostu reprodukciju.

Analiza finansijskog položaja preduzeća predstavlja sastavni dio finansijske analize koja osim ovog segmenta uključuje:

· analizu prinosnog položaja

· analizu imovinskog položaja

Ova tri segmenta finansijske analize se međusobno prožimaju i dopunjuju, tako da se ocjena boniteta akcionarskog društva ne može utvrditi bez prethodno provedenih analiza.

 Analiza finansijske ravnoteže

Analiza finansijske ravnoteže je najvažnija karika u analizi finansijskog položaja preduzeća. Ona je direktno povezana sa načelom stabilnosti finansijske politike, a kroz postojanje ili ne postojanje finansijske ravnoteže, cijeni se kvalitet finansijskog upravljanja, posebno u domenu usklađivanja rokova između raspoloživosti izvora finansiranja i rokova vezivanja ili imobilizacije sredstava društva.

Kaže se, da preduzeća ima finansijsku ravnotežu, ako su njegova sredstva po obimu i rokovima vezivanja (neunovčivosti) jednaka obimu i vremenu raspoloživosti izvora finansiranja. S obzirom da se kod analize finansijske ravnoteže preduzeća posmatra jednakost sredstava i izvora finansiranja, sasvim je jasno da je bilans stanja akcionarskog društva osnovni dokument ove analize.

Dakle, da bi se napravila kvalitetna analiza finansijske ravnoteže preduzeća nije dovoljno imati samo poslednji bilans stanja, već je u cilju sagledavanja dinamike ili razvoja ove pojave, potrebno obezbijediti vezane bilansne izvještaje za najmanje tri protekla perioda. Na taj način je moguće izvršiti vremensko poređenje i ustanoviti da li je finansijski položaj društva u tom periodu poboljšan ili ne. Takođe je potrebno pribaviti i informacije o sličnim društvima koja reprezentuju datu privrednu granu, kako bi se napravilo prostorno poređenje.

Svaki imovinski oblik preduzeća, iskazan u aktivi bilansa stanja ima svoje vrijeme vezanosti ili imobilizacije. Vrijeme imobilizacije sredstva predstavlja vremenski period, koji treba da protekne, da bi se ovaj imovinski dio trasformisao u likvidnu imovinu – novac. Svaki imovinski oblik ima različit stepen likvidnosti. Likvidnost sredstava  determinisana je:

· vremenskim periodom za koji će imovina biti trasformisana u novac,

· brojem faza kroz koje treba da prođe sredstvo da bi se trasformisalo u novac i

· stepenom rizika da će ta imovina biti trasformisana u likvidnu imovinu.

Sa aspekta rokova vezivanja, sredstva (imovina) preduzeća mogu se posmatrati kao:

· Ttrajno vezana sredstva. 

Trajno vezana sredstva su: zemljište, trajni ulozi u druga preduzeća, neka nematerijalna ulaganja i trajna obrtna sredstva.

· Dugoročno vezana sredstva.

Dugoročno vezana sredstva preduzeća su: osnovna sredstva i dugoročni finansijski plasmani.

· Kratkoročno vezana sredstva.

Izvori finansiranja preduzeća sa aspekta rokova raspoloživosti mogu se podijeliti na:

· Trajne izvore finansiranja. (sopstveni kapital i rezerve)

· Dugoročne uzvore u koje spadaju dugoročne obaveze i dugoročna rezervisanja.

· Kratkoročne izvore.

Pošto vrijeme vezivanja nije isto za sva sredstva niti su rokovi raspoloživoseti izvora jednaki za sve izvore, proizilazi da u bilansu stanja postoji niz jednačina koje bi mogle iskazivati finansijsku ravnotežu.

Finansijska ravnoteža akcionarskog društva u praksi se utvrđuje kroz postavljanje dvije osnovne jednakosti:

· Dugoročnu finansijsku ravnotežu.

· Kratkoročnu finansijsku ravnotežu.

Trajno raspoložive izvore i dugoročne dugove često nazivamo kvalitetni izvori finansiranja.

Pomenute dvije jednačine proizilaze iz osnovnih načela i pravila finansiranja na kojima se i zasniva finansijska politika akcionarskog društva.

Bilans stanja preduzeća mora biti prilagođen analizi finansijske ravnoteže.To znači da na strani aktive moraju biti sredstva razgraničena po rokovima imobilizacije u dvije grupe 

· likvidna i kratkoročno imobilisana sredstva i 
· dugoročno vezana sredstva (uključujući i trajno vezana sredstva), 
A na strani pasive izvori finansiranja, takođe razgraničeni po rokovima raspoloživosti:

· kratkoročni izvori finansiranja i 
· sopostveni i dugoročni izvori finansiranja. 
Za potrebe analize dugoročne finansijske ravnoteže preduzeća bilansne pozicije u aktivi se grupišu po principu rastuće likvidnosti, a u pasivi po principu opadajuće dospjelosti, kao što je i prikazano na slici 1.

Slika 1. Bilans stanja po principu rastuće likvidnosti i opadajuće dospjelosti

Dugoročna finansijska ravnoteža preduzeća postoji, ako su dugoročno vezana sredstva u potpunosti jednaka kvalitetnim izvorima finansiranja (sopstveni kapital i dugoročni dug).

Ako su dugoročno vezana sredstva manja od kvalitetnih izvora finansiranja, tada je u oblasti dugoročnog finansiranja akcionarskog društva stvorena sigurnost za održavanje likvidnosti na dugi rok. Ukoliko se u takvim uslovima obezbijedi jednakost između rokova unovčivosti kratkoročno vezanih sredstava i rokova raspoloživosti kratkoročnih izvora finansiranja, tada bi ova razlika između kvalitetnih izvora i dugoročno vezanih sredstava predstavljala likvidnu rezervu koja bi omogućila permanentnu likvidnost društva.

Ukoliko su, pak dugoročno vezana sredstva preduzeća veća od kvalitetnih izvora, tada je dio dugoročno vezanih sredstava finansiran iz kratkoročnih izvora. Ovakvo stanje ugrožava tekuću i buduću likvidnost društva. 

Narušena dugoročna finansijaka ravnoteža, pomjerena ka dugoročno vezanim sredstvima, ne znači istovremeno da će društvo biti nelikvidno. Ukoliko je menadžment u stanju da obezbijedi veće rokove raspoloživosti kratkoročnih izvora nego što su rokovi mobilizacije kratkoročno vezanih sredstava, tada će biti održana likvidnost društva. No, ovdje se radi samo o održavanju likvidnosti na kratak rok, što znači da je u ovakvim uslovima nemoguće obezbijediti permanentnu likvidnost, odnosno likvidnost na dugi rok bez redizajniranja strukture sredstava ili izvora društva. 

Jednačina dugoročne finansijske ravnoteže preduzeća direktno korespondira sa načelom finansijske stabilnosti i odgovara zlatnom bilansnom pravilu u širem smislu. Načelo finansijske stabilnosti nalaže da odnos dugoročno vezanih sredstava i kvalitetnih izvora mora biti manje ili jednak jedinici. Ovaj odnos naziva se koeficijent finansijske stabilnosti. Zlatno bilansno pravilo u širem smislu takođe zahtijeva da dugoročno vezana sredstva budu jednaka trajnim i dugoročnim izvorima.

Dugoročna finansijska ravnoteža preduzeća može se utvrditi na dva načina:

1. Utvrđivanjem koeficijenta dugoročne finansijske ravnoteže.

2. Na osnovu analize neto obrtnog fonda.

Analiza dugoročne ravnoteže na bazi koeficijenta dugoročne finansijske ravnoteže. Ova analiza zasniva se na utvrđivanju koeficijenta dugoročne ravnoteže koji se dobija stavljanjem u odnos kvalitetnih izvora i dugoročno vezanih sredstava. Ukoliko je ovaj koeficijent jednak jedinici tada je uspostavljena finansijska ravnoteža. Ako je koeficijent dugoročne ravnoteže veći od jedan, tada je društvo stvorilo uslove za održavanje permanentne likvidnosti. U tom slučaju kvalitetni izvori su veći od dugoročno vezanih sredstava čime je omogućeno stvaranje likvidne rezerve u novčanom obliku. Ta likvidna rezerva daje sigurnost društvu za održavanje buduće likvidnosti.

Analiza dugoročne ravnoteže akcionarskog društva na bazi neto obrtnog fonda. Ova analiza se sprovodi stavljanjem u odnos neto obrtnog fonda i stalnih zaliha (trajnih obrtnih sredstava) preduzeća. Ako je stepen pokrića stalnih zaliha 100 % (odnos jednak 1), tada je uspostavljena ravnoteža u oblasti dugoročnog finansiranja akcionarskog društva. Ako je stepen pokrića stalnih zaliha neto obrtnim fondom manji od 100 % tada  ne postoje realni uslovi za održavanje permanentne likvidnosti.

Neto obrtni fond je dio kvalitetnih izvora finansiranja kojima su finansirana obrtna sredstva ili to je onaj dio obrtnih sredstava koja su finansirana trajnim i dugoročnim izvorima finansiranja. Iz same definicije može se zaključiti da postoje dva načina utvrđivanja neto obrtnog fonda/neto obrtnih sredstava.

Ako ovaj pojam posmatramo sa strane aktive bilansa stanja društva tada koristitimo termin neto obrtna sredstva. 

Neto obrtna sredstva = Obrtna sredstva – kratkoročne obaveze.

Ako se ova kategorija posmatra sa pasivne strane bilansa stanja koristi se termin neto obrtni fond.

Neto obrtni fond = (kvalitetni izvori) – (osnovna sredstva + dugoročni plasmani + gubitak).

Umjesto termina neto obrtni fond u literaturi se kao njegovi sinonimi sreću: stalni obrtni fond, obrtni fond i neto obrtna sredstva.

U literaturi se mada veoma rijetko sreću termini sopstveni i tuđi obrtni fond. Sopstveni obrtni fond je dio kapitala i rezervi preduzeća sa kojima su finansirana obrtna sredstva. Da bi se on odredio poterbno je znati koji iznos dugoročnog duga je iskorišćen za finansiranje dugoročno vezanih sredstava, a koliko njih otpada na finansiranje obrtnih sredstava. Kada se to zna sopstveni obrtni fond je jednak razlici između sopstvenog kapitala društva i zbira osnovnih sredstava, dugoročnih plasmana i gubitka umanjenog za dugoročne obaveze koje su pribavljene za njihovo finansiranje. Međutim, u praksi je ovakvo razgraničavanje obrtnog fonda često komplikovano i gotovo nemoguće, pa se najčešće i ne primjenjuje u analizi ravnoteže preduzeća .

Trajna obrtna sredstva predstavljaju dio obrtnih sredstava – zaliha, koja su trajno vezana u cilju održavanja kontinuiteta poslovnog procesa. Naime, da bi se obezbijedio kontinuitet poslovanja akcionarskog društva poterebno ja da ono u svakom trenutku posjeduje određenu količinu zaliha: sirovina i materijala, poluproizvoda i gotovih proizvoda.
Trajna obrtna sredstva se u literaturi često nazivaju i stalne zalihe. Po svom karakteru sa aspekta vremenskog perioda imobilizacije spadaju u trajno vezana sredstva preduzeća.

Bilansiranje trajnih obrtnih sredstava preduzeća je veoma složen problem. Koji je to kvantum zaliha sa kojim preduzeće mora raspolagati u svakom trenutku veoma je teško odrediti. Postoji više načina bilansiranja stalnih zaliha. Najčešće se stalne zalihe bilansiraju kao prosječne zalihe u toku poslovne godine ili kao minimalne zalihe kojima je društvo raspolagalo u periodu normalne poslovne aktivnosti. Da bi se istakao značaj i važnost ovih zaliha često se koristi i termin gvozdene zalihe.

Ocjena kratkoročne finansijske ravnoteže vrši se upoređivanjem obrtnih sredstava bez stalnih zaliha na strani aktive i kratkoročnih izvora na strani pasive bilansa stanja, odnosno stavljanjem u odnos likvidnih i kratkoročnih sredstva sa jedne strane i kratkoročnih obaveza sa druge strane. Ovaj racio je u teoriji poznata kao rigorozni racio racio likvidnosti (acid ratio). Kratkoročna finansijska ravnoteža postoji ako je rigorozni racio likvidnosti jednak jedinici.

Za ocjenu kratkoročne finansijske ravnoteže potrebno je bilansne pozicije u aktivi grupisati po principu opadajuće likvidnosti, a pozicije u pasivi po principu rastuće dospjelosti, kao što je prikazano na slici 2.


Slika 2: Bilans stanja urađen po principu opadajuće likvidnosti i rastuće dospjelosti
Praksa finansijskog upravljanja u preduzeću, pokazala je da kontrola kratkoročne finansijske ravnoteže predstavlja kontrolu tekuće i likvidnosti na rok, dok kontrola dugoročne ravnoteže predstavlja kontrolu uslova za održavanje likvidnosti.

Kratkoročna i dugoročna ravnoteža su međusobno uslovljene. To znači da ukoliko bilans stanja akcionarskog društva pokazuje kratkoročnu ravnotežu, tada sigurno postoji i dugoročna finansijska ravnoteža i obrnuto. Međusobna uslovljenost dugoročne i kratkoročne ravnoteže može se prikatzati kao na slici:

Slika 3: Uslovljenost kratkoročne i dugoročne ravnoteže

Slika tri pokazuje tri moguće situacije vezane za odnos kratkoročne i dugoročne finansijske ravnoteže preduzeća.

Prvi slučaj: Postojanje finansijske ravnoteže i u oblasti kratkoročnog i u oblasti dugoročnog finansiranja. Naime, ako su kratkoročno vezana sredstava (KVS) jednaka kratkoročnim izvorima finansiranja (KIF), tada su i dugoročno vezana sredstva (DVS) jednaka kvalitetnim izvorima finansiranja (KLIF). Dakle postojanje jedne ravnoteže znači istovremeno i postojanje druge.

Drugi slučaj: Kvalitetni izvori finansiranja su veći od dugoročno vezanih sredstava pa su automatski kratkoročni izvori finansiranja manji od likvidnih i kratkoročno vezanih sredstava. Ova razlika između kvalitetnih izvora finansiranja i dugoročno vezanih sredstava (prikazana obojanim dijelom slike) upotrijebljena je za finansiranje kratkoročno vezanih sredstava što daje sigurnost održavanju permanentne likvidnosti.

Treći slučaj: Dugoročno vezana sredstva društva veća su od kvalitetnih izvora finansiranja, pa su kratkoročni izvori finansiranja veći od likvidnih i kratkoročno vezanih sredstava. Razlika između DVS i KLIF (prikazana obojanim dijelom) finansirana je kratkoročnim izvorima što ugrožava likvidnost preduzeća.

Analiza finansijske ravnoteže preduzeća veoma je važna za sagledavanje i ocjenu njegove likvidnosti, pri čemu se analizom kratkoročne ravnoteže ocjenjuje likvidnost društva, a analizom dugoročne ravnoteže uslovi za održavanje permanentne likvidnosti. Njome se u stvari vrši ocjena finansijske situacije u užem smislu. Za ocjenu finansijske situacije u širem smisli neophodno je napraviti i analizu zaduženosti preduzeća.

Pribavljanje novca i kapitala za potrebe finansiranja preduzeća vezano je za analizu finansijske ravnoteže. Analizom finansijske ravnoteže dobijaju se informacije o karakteru nedostajućih (potrebnih) finansijskih sredstava preduzeća, odnosno informacija da li društvo mora pribaviti karatkoročne ili dugoročne izvor finansiranja.

Analiza zaduženosti

Zaduženost preduzeća ispituje se analizom pasive bilansa stanja, sa aspekta vlasništva nad izvorima finansiranja. 

Izvori finansiranja (pasiva) preduzeća sa vlasničkog aspekta dijele se na sopstvene i pozajmljene izvore. Sopstvene izvore čini sopstveni kapital koji predstavlja garantnu supstancu preduzeća, jer štiti  povjerioce od gubitka pozajmljenog kapitala i obezbjeđuje sigurnost u naplati potraživanja. Kaže se da je sopstveni kapital  garant likvidnosti poslovanja preduzeća. Ovakva tvrdnja je dosta površna i više formalna nego što je prihvatljiva u praksi korporativnog upravljanja. Likvidnost preduzeća isključivo zavisi od priliva i odliva gotovine, dakle od cash flow toka. 

Neto  sopstveni kapital preduzeća jednak je razlici između vrijednosti poslovne imovine iskazane u aktivi njegovog bilansa stanja u ukupnih obaveza preduzeća (pasiva bilansa stanja). Neto sopstveni kapital je formalno posmatrano garantna supstanca akcionarskog društva. Odnosno sve dok je neto sopstveni kapital društva pozitivan, preduzeće je solventno. Solventnost preduzeća može se posmatrati kao njegova likvidnost na dugi rok i očitava se sposobnošću društva da plati sve obaveze, bilo kada (ne o roku njihovog dospjeća), pa makar i iz likvidacione mase.

Pozajmljeni izvori preduzeća predstavljaju tuđe vlasništvo i rokovi  raspoloživosti ovih izvora nijesu trajni. Po svom karakteru, tj. raspoloživosti ovi izvori mogu biti:

· Dugoročno raspoloživi izvori. Ove izvore najčešće označavamo kao dugoročne dugove.

· Kratkoročno raspoloživi izvori ili kratkoročne obaveze.
Finansijska struktura preduzeća (odnos između sopstvenog i pozajmljenog kapitala) najčešće se posmatra preko tri osnovna pokazatelja: samostalnosti, sigurnosti i zaduženosti
Pokazatelj samostalnosti = sopstveni kapital/ukupni izvori finansiranja
Pokazatelj zaduženosti = tuđi izvori/ ukupni izvori finansiranja
Pokazatelj sigurnosti = sopstveni kapital/tuđi izvori
Struktura kapitala, kao uži podsistem finansijske strukture ima poseban značaj za akcionarsko društvo jer opredjeljuje: sigurnost povjerilaca, rentabilnost preduzeća, autonomiju dužnika i utiče na rizik ostvarenja finansijskog rezultata. 

Sopstveni kapital pruža sigurnost povjeriocima u smislu naplate njihovih potraživanja. Ako je zaduženost preduzeća visoka, visok je i rizik povjerilaca, jer ako gubitak pređe nivo sopstvenog kapitala, povjerioci ne mogu naplatiti svoja potraživanja iz likvidacione mase, jer je dužnik (preduzeće) izgubilo sva svoja sredstva i dio tuđih sredstava u visini razlike između gubitaka i sopstvenog kapitala.

Preduzeće ima veći izgled da ostvari pozitivan finansijski rezultat, odnosno manji je rizik od ostvarenja gubitka, ukoliko je struktura kapitala pomjerena više ka sopstvenom kapitalu. To je zato što su kamate na pozajmljeni kapital po pravilu fiksni trošak odnosno rashod, čija visina zavisi od visine pozajmljenog kapitala i visine kamatne stope. Manja zaduženost izaziva manje rashode po osnovu kamata na pozajmljeni kapital, što daje veću sigurnost u ostvarivanju pozitivnog finansijskog rezultata. Ako je kamatna stopa na pozajmljeni kapital viša od stope prinosa na ukupni kapital (računate iz odnosa poslovnog dobitka i ukupnog kapitala), stopa prinosa na sopstveni kapital (odnos neto dobitka i sopstvenog kapitala) je niža od stope prinosa na ukupni kapital. U tom slučaju iz pozajmljenih izvora se ostvaruje negativan finansijski rezultat. U takvoj situaciji rentabilnost preduzeća je manja što je struktura pasive pomjerena više u korist pozajmljenih izvora.

Ukoliko je struktura pasive pomjerena više ka pozajmljenim izvorima, onda je ugrožena i autonomija preduzeća u smislu nezavisnosti u vođenju sopstvene poslovne politike. U filozofiji poslovanja svakog preduzeća je da teži što većoj samostalnosti u smislu vođenja sopstvene poslovne politike i ostvarivanja ciljeva poslovanja. Ukoliko je akcionarsko društvo dosta zaduženo, povjerioci i kreditori žele da utiču na vođenje poslovne politike akcionarskog društva u pravcu koji će obezbijediti njihovu maksimalnu zaštitu.

Iako je manji stepen zaduženosti izraz veće finansijske sigurnosti i samostalnosti, veće učešće sopstvenog kapitala u strukturi izvora finansiranja ne mora predstavljati i najbolji metod finansiranja. Shodno tome postavlja se i pitanje, koja struktura kapitala obezbjeđuje optimalni sistem finansiranja poslovanja preduzeća? Prema tradicionalnom shvatanju optimalna struktura kapitala je ako sopstveni kapital čini 50%, a pozajmljeni takođe 50% zbira pasive. Ova relacija 1:1 u odnosu sopstvenog i pozajmljenog kapitala, tj. pravilo ravnanja rizika, obezbjeđuje sigurnost naplate potraživanja odnosno isplate obaveza. Jednom riječju obezbjeđuje likvidnost preduzeća. Takođe se smatra da ovakva struktura pasive obezbjeđuje i visok stepen nezavisnosti dužnika u vođenju poslovne politike. Naravno, u realnom životu uvijek ima odstupanja, tako da se ovo pravilo uzima više kao uslovno.

Prema jednom drugom stanovištu, normalnim se smatra zaduženost koja nije veća od 33% ukupnih izvora akcionarskog društva, odnosno smatra se racionalnim da preduzeće duguje samo 1/3 raspoloživih sredstava.

Moderna finansijska teorija ne prihvata ovako kruta tradicionalna shvatanja. Praksa je pokazala da odnos sopstvenog i pozajmljenog kapitala određuju: organski sastav sredstava, stopa inflacije, stopa rentabilnosti i stepen likvidnosti

Organski sastav sredstava je u stvari odnos između osnovnih i obrtnih sredstava. Kada su ulaganja u osnovna sredstva visoka, to zahtijeva pomjeranje strukture kapitala u korist sopstvenog kapitala i obrnuto. Pri visokom ulaganju u osnovna sredstva, visoka je i amortizacija (koja je fiksni trošak), što povećava rizik ostvarenja poslovnog rezultata kao razlike između marginalnog dobitka i fiksnih troškova. Ako je pri tom visoko učešće pozajmljenog kapitala, biće visoki i rashodi perioda po osnovu kamata čime se povećava rizik ostvarenja pozitivnog finansijskog rezultata (bruto dobitka). Otuda preduzeće, pri visokom organskom sastavu sredstava može smanjiti rizik ostvarenja pozitivnog finansijskog rezultata jedino većim učešćem sopstvenog kapitala. Visok organski sastav sredstava po pravilu povećava i rizik naplate povjerilaca, jer je više sredstava dugoročno vezano.

Visoka stopa inflacije takođe zahtijeva pomjeranje strukture pasive ka većem učešću sopstvenog kapitala. Ako je kamatna stopa na finansijskom tržištu niža od stope inflacije, povjerioci nemaju interesa da pozajmljuju kapital, jer bi time ostvarili inflatorne gubitke. U takvim uslovima preduzeće je upućeno na finansiranje iz sopstvenih izvora u cilju nesmetanog odvijanja svog poslovanja. Ako je kamatna stopa viša od stope inflacije, preduzeće je opet primorano na jačanje učešća sopstvenog kapitala, jer jedino tako može smanjiti rashode finansiranja i izbjeći inflatorne gubitke.

Visoka rentabilnost i permanentna likvidnost pružaju mogućnost preduzeću da povećava učešće pozajmljenog kapitala u strukturi pasive. U uslovima visoke  rentabilnosti i permanentne likvidnosti ostvarena je autonomija dužnika u kreiranju i vođenju vlastite poslovne politike.

U teoriji i praksi se nameće pitanje, šta je dominantno u određivanju strukture pasive? Da li je to organski sastav sredstava i stopa inflacije, ili je to visoka rentabilnost i permanentna likvidnost. Praksa je pokazala da strukturu pasive sa stanovišta vlasništva primarno opredjeljuje organski sastav sredstava i stopa inflacije, a sekundarno visina rentabilnosti i likvidnosti
.

Hans Janberg smatra da prilikom analize zaduženosti iz pasive bilansa stanja akcionarskog društva treba isključiti tranzitornu pasivu i neto dobitak. Tranzitorna pasiva predstavlja korekturu aktive  na niže, dok neto dobitak može sadržati i obaveze prema eksternim učesnicima u raspodjeli  (na primjer dividendu akcionarima )
. To dalje znači da bi se struktura pasive, za potrebe ocjene zaduženosti, sastojala od sopstvenog kapitala i pozajmljenih izvora koji bi uključivali i spontane obaveze.

Da bi se ocjena zaduženosti primijenila i u kvantifikaciji rizika ostvarenja finansijskog rezultata poslovanja akcionarskog društva, pozajmljeni izvori bi se morali podijeliti na one po osnovu kojih se plaća kamata i one na koje se ne plaća kamata u okviru njihovog roka rapoloživosti (spontani izvori).

Analiza mogućnosti očuvanja realne vrijednosti sopstvenog kapitala preduzeća u uslovima inflacije

Zadovoljavajuća struktura pasive sa aspekta vlasništva nije dovoljna za dugoročno održavanje povoljnog finansijskog položaja preduzeća. Održanje realne vrijednosti sopstvenog kapitala u uslovima inflacije i obezbjeđenje finansiranja reprodukcije iz sopstvenih izvora je uslov opstanka preduzeća.
Održavanje realne vrijednosti sopstvenog kapitala u uslovima inflacije neophodno je sa stanovišta obezbjeđivanja nesmanjenog fizičkog obima poslovanja, izbjegavanja pretjerane zaduženosti i finansiranja bar proste reprodukcije preduzeća iz sopstvenih izvora finansiranja. Realna vrijednost sopstvenog kapitala održava se ako sopstveni kapital raste po stopi inflacije.

Ocjena održanja realne vrijednosti sopstvenog kapitala zasniva se na upoređivanju indeksa neto sopstvenog kapitala i indeksa cijena na malo kao opšteprihvaćenog mjerila inflacije.. Indeks neto sopstvenog kapitala utvrđuje se stvljanjem u odnos neto sopstvenog kapitala u poslednjem periodu sa neto sopstvenim kapitalom u prethodnom periodu. Indeks stope inflacije utvrđuje se stavljanjem indeksa cijena na malo u decembru tekuće sa indeksom cijena u decembru prethodne godine.

Kod analize održavanja realne vrijednosti sopstvenog kapitala akcionarskog društva javlja se problem ukoliko je u periodu od otvaranja bilansa do njegovog zaključivanja bilo povećanja ili smanjenja sopstvenog kapitala akcionarskog društva. Ako je u posmatranom periodu bilo uplata kapitala ili njegovog smanjena, tada je potrebno analizu održavanja realne vrijednosti kapitala izvršiti za kraće vremenske periode kako bi se sagledali efekti revalorizacije.

 Analiza reproduktivne sposobnosti preduzeća
Reproduktivna sposobnost preduzeća očitava se u njegovim mogućnostima da iz sopstvenih izvora finansira sopstveni razvoj. 

Već je istaknuto da finansijska politika preduzeća kroz finansijsko upravljanje mora osigurati: opstanak, rast i razvoj društva. Akcionarska društva se osnivaju pod pretpostavkom da neograničeno posluju. Stalnost poslovanja akcionarskoh društva a time i njihov opstanak zahtijevaju stalan rast i razvoj preduzeća. Rast akcionarskog društva pradstavlja kvantitativno uvećanje njegovih kapaciteta i performansi. Razvoj pored kvantitativnog uvećanja podrazumijeva i kvalitativne promjene: promjene strukture, organizaciono, vlasničko redizajniranje i sl. Rast i razvoj akcionarskog društva ne mogu se obezbijediti ukoliko preduzeće ne može bar dio svoje proširene reprodukcije finansirati iz sopstvenih izvora.

Sopstvene izvore, akcionarsko društvo može interno ili eksterno generisati. Interno generisani sopstveni izvori finansiranja akcionarskog društva su: akumulacija i amortizacija. Eksterni sopstveni izvor akcijskog kapitala obezbjeđuje se emisijom akcija.

Sposobnost akcionarskog društva da iz sopstvenih izvora finansira dio proširene reprodukcije podrazumijeva ne samo obnavljanje osnovnih sredstava i trajnih obrtnih sredstava na postojećem nivou (njihovu zamjenu – prosta reprodukcija), već i nabavku novih osnovnih i obrtnih sredstava u cilju povećanja kapaciteta i obima poslovanja.

Reproduktivna sposobnost akcionarskog društva uslovljena je strukturom njegovih osnovnih sredstava i računovodstvenim politikama posebno u domenu obračuna amortizacije, finansijskom strategijom upravljanja zalihama, visinom ostvarenog profita (neto dobitka) i vlasničkom strukturom kapitala.

Ocjena reproduktivne sposobnosti akcionarskog društva zasniva se na kvantifikaciji neto sredstava za reprodukciju, a uzimajući u obzir stanje dugoročne finansijske ravnoteže i stepen otpisanosti osnovnih sredstava.

Kvantifikacija neto sredstava za reprodukciju akcionarskog društva najčešće se vrši obračunom prikazanim u tabeli:

	Redni br.
	Naziv pozicije
	Iznos

	1
	Akumulacija 
	

	2
	Amortizacija 
	

	3
	Naplaćena glavnica dugoročnih plasmana
	

	4
	Efekti revalorizacije
	

	5
	Bruto sredstva za  reprodukciju (1 do 4)
	

	6
	Plaćene glavnice dugoročnih obaveza
	

	7
	Neto sredstva za reprodukciju (5-6)
	

	8
	Koef. dugoročne ravnoteže
	

	9
	Otpisanost osnovnih sredstava
	

	10
	Ukupna poslovna sredstva
	

	11
	Stopa bruto sredstava za reprodukciju (5/11*100)
	

	12
	Stopa neto sredstava za reprodukciju (7/11*100)
	


Tabela 1: Utvrđivanje neto sredstava za reprodukciju akcionarskog društva

Utvrđivanje finansijsog položaja akcionarskog društva ilustrativno prikazujemo na promjeru AD «Gornji Ibar» Rožaje.

PRIMJER IZ PRAKSE:

Analizu finansijkog položaja preduzeća AD Gornji «Ibar Rožaje» urađena na bazi oficijelnih finansijskih izvještaja, poslužiće nam kao praktični primjer za savladavanje ove tematske cjeline:

Analizu finansijskog položaja preduzeća AD « Gornji Ibar» sačinjavaju segmenti koji se odnose na analizu finansijske  ravnoteže, analizu zaduženosti, analizu reproduktivne sposobnosti i održavanje realne vrijednosti sopstvenog kapitala. Izvještajni podaci na kojima je fundirana predmetna analiza odnose se na period od 1999. godine do 2001. god.

Predmetna analiza ima za cilj da realni finansijski položaj preduzeća kvalifikuje kao: dobar, prihvatljiv ili loš. 
 Analiza finansijske ravnoteže
Na bazi podataka iz finansijskih izvještaja za 1998, 1999, 2000 i 2001 godinu moguće je izvući sledeće zaključke:

Finansijska struktura izvora finansiranja je prikazana tabelom br 1.

	Elementi
	1998.

u DEM
	1999
.

u DEM
	Index  1999/1998
	2000 u DEM
	2001 u DEM
	Index 2000/2001

	Osnovni kapital
	32.210.060
	28.643.192
	89
	28.643.192
	28.643.192
	100

	Trajni izvori
	32.210.060
	30.139.437
	93,5
	30.142.557
	30.139.437
	99,99

	Dugoročne obaveze 
	987.480
	2.295.454
	232,4
	2.295.454
	2.295.454
	100

	Ukuni trajni i dugoročni izvori
	33.197.550
	32.434.891
	97,7
	32.438.011
	32.434.891
	99,99


Tabela 1. Finansijska struktura izvora finansiranja 
Pregled trajno vezanih i dugoročno vezanih sredstava dat je tabelom br.2:

	Naziv pozicije
	Iznos na dan 31.12.1998. 

U DEM
	Iznos na dan 31.12.1999. 

U DEM
	Iznos na dan 31.12.2000. 

U DEM
	Iznos na dan 31.12.2001. 

U DEM

	Dugoročno vezana sredstva u obliku stalnih sredstava 
	33.496.810
	28.727.,290
	27.462.573
	28.079.878

	Dugoročno vezana sredstva u obliku trajnih obrtnih sredstava
	2.808.470
	4.063.670
	7.060.982
	5.471.501

	Ukupna DVS
	36.305.280
	32.790.950
	34.523.555
	33.550.387

	Koeficijent finansijske stabilnosti
	1,09
	1,01
	1,06
	1,03

	Pokazatelj dugoročne finansijske ravnoteže
	0,91
	0,99
	0,94
	0,97


Tabela 2. Pregled dugoročno vezanih sredstava preduzeća

Analizom podataka za 1998 i 1999. godinu da se zaključiti :

Odnos između trajnih i dugoročnih izvora finansiranja s jedne i dugoročno vezanih sredstava s druge strane iznosio je za 1998. godinu 0,91, a za 1999.godinu 0,99. To znači da nije postojala dugoročna finansijska ravnoteža, i da je dio dugoročno vezanih sredstava finansiran kratkoročnim izvorima finansiranja. U oblikovanju finansijske strukture preduzeća nije poštovano načelo finansijske stabilnosti i horizontalna pravila finansiranja. S obzirom na uslovljenost dugoročne i kratkoročne finansijske ravnoteže moguće je zaključiti da u posmatranom periodu nije zadovoljena ni kratkoročna finansijska ravnoteža. 

Na bazi podataka iz prethodne tabele za 2000.god i 2001 god. može se zaključiti.

Preduzeće nema dobar finansijski položaj. Ne postoji usklađenost između dugoročno mobilisanih sredstava i dugoročnih izvora finansiranja, tj. ne postoji dugoročna finansijska ravnoteža. Finansijska politika nije poštovala načelo finansijske stabilnosti u oblikovanju finansijske strukture preduzeća. Koeficijenti finansijske stabilnost za obje godine su veći od 1 što znači da su dugoročno vezana sredstva  jednim dijelom finansirana i iz kratkoročnih izvora, što veoma nepovoljno djeluje na održavanje likvidnosti preduzeća. U ovakvim uslovima moguće je održavati likvidnost preduzeća jedino ako je imobilizacija kratkoročno vezanih sredstava znatno kraća u odnosu na rokove dospijevanja kratkoročnih izvora finansiranja. Likvidnost preduzeća na ovaj način moguće je sačuvati samo na kratak rok.

Saglasno prethodnom ocjenjuje se da su likvidnost kao i uslovi za održanje likvidnosti akcionarskog društva bili ugroženi.  Ocjena finansijske situacije u užem smislu, koja je izvedena na bazi analize finansijske ravnoteže za dati period, je nepovoljna. Za sagledavanje finansijske situacije u širem smislu neophodno je analizirati zaduženost i neto obrtni fond preduzeća.

 Analiza zaduženosti

Zaduženost preduzeća se ocjenjuje preko strukture pasive bilansa stanja posmatrane sa aspekta vlasništva. Struktura pasive utiče na sigurnost, rentabilnost i autonomiju dužnika.

Struktura poslovne pasive u analiziranom periodu prikazana je tabelom br.3:

	R.br
	Naziv pozicije
	Iznos u 1998. 

U DEM
	%
	Iznos u 1999.

U DEM
	%
	Iznos u 2000.

U DEM
	%
	Iznos u 2001.

U DEM
	%

	1.
	Sopstveni kapital
	32.210.060
	77,3
	30.139.437
	85,8
	30.142.557
	85
	30.139.437
	84

	2.
	Dugoročne obaveze
	5.210.430
	12,6
	2.295.454
	6,5
	2.295.454
	6,5
	2.295.454
	6,4

	3.
	Kratkoročne obaveze
	4.222.940
	10,1
	2.703.042
	7,7
	3.012.613
	9,5
	3.285.903
	9,6

	3.
	Poslovna pasiva
	41.662.940
	100
	35.137.933
	100
	35.450.624
	100
	35.720.794
	100


Tabela 3. Struktura pasive bilansa stanja
Učešće sopstvenog kapitala u poslovnoj pasivi je u periodu 1998. godina – 1999.godina  visoko i sa tendencijom rasta. U periodu od 1998. godine do 1999.godine ovo učešće se povećalo za približno 8,5 %. Istovremeno se smanjilo učešće dugoročnog duga u ukupnoj pasivi za 6,1 %, dok se učešće kratkoročnih obaveza smanjilo za 2,7 %. Ova bilansna slika preduzeća, posmatrana sa aspekta finansijske strukture pasive, je zadovoljavajuća.

 Međutim, da bi sud o strukturi kapitala bio realno zasnovan i operativan, neophodno je ispitati četiri osnovne determinante koje opredjeljuju stepen zaduženosti preduzeća. To su: organski sastav sredstava, stopa inflacije, rentabilnost i likvidnost, pri čemu je njihovo dejstvo suprotno. Visok organski sastav sredstava i visoka stopa inflacije zahtijevaju jačanje sopstvenog kapitala u ukupnim izvorima finansiranja, dok permanentna likvidnost i visoka rentabilnost dozvoljavaju pomjeranje strukture više u korist dugoročnih dugova. 

U ovom slučaju organski sastav sredstava izračunat iz odnosa osnovnih i obrtnih sredstava iznosi za 1999. godinu 6,12. Stopa inflacije mjerena je indeksom rasta cijena na malo koji je iznosio 142,4 (

Dva osnovna pokazatelja rentabilnosti su stopa prinosa na ukupni kapital i stopa prinosa na sopstveni kapital. Stopa prinosa na sopstveni kapital računata iz odnosa poslovnog dobitka i ukupnog kapitala iznosila je 1,1 % na dan 31.12.1999.godine. Stopa prinosa na sopstveni kapital računata iz odnosa neto dobitka i sopstvenog kapitala iznosila je 0,14 %. 

Rentabilnost preduzeća posmatrana kroz ova dva pokazatelja u ovom periodu je jako niska, ali je ovaj zaključak relativan s obzirom da bilansne šeme ne odražavaju u potpunosti stvarno stanje. Takođe nije moguće napraviti prostorno poređenje s obzirom na tržišnu nesavršenost i nedostatak valjanih statističkih podataka na nivou ukupne crnogorske privrede. 

Analizom podataka iz prethodne tabele za period 2000.godina – 2001. godina zaključuje se sledeće:

Učešće sopstvenog kapitala u ukupnim izvorima finansiranja iznosilo je 85 % u 2000. godini, odnosno 84 % u 2001.godini. Učešće dugoročnih obaveza u ukupnim izvorima iznosilo je 6,5 % u 2000. god., odnosno 6,4 % u 2001. godini. Kratkoročni izvori su u ukupnim izvorima učestvovali sa 9,5 % u 2000. god. i 9,6 % u 2001. godini. 

Dakle, u posmatranom periodu došlo je do neznatnog smanjenja učešća sopstvenog kapitala u strukturi ukupnih izvora dok je učešće kratkoročnih obaveza poraslo. Ovaj trend ima negativan uticaj na oblikovanje finansijske strukture i strukture kapitala.

Dominantno učešće sopstvenog kapitala je opravdano sa stanovišta optimizacije strukture kapitala, s obzirom da se radi o preduzeću sa visokim organskim sastavom sredstava.

Likvidnost preduzeća u posmatranom periodu nije bila zadovoljavajuća. Sama činjenica da nije uspostavljena finansijska ravnoteža između izvora finansiranja posmatranih po rokovima raspoloživosti i sredstava preduzeća posmatranih sa aspekta njihove mobilizacije upućeje nas na zaključak da nijesu stvoreni uslovi za održanje likvidnosti.

Likvidnost preduzeća mjerena preko tri osnovna pokazatelja likvidnosti prikazana je tabelom br.4:

Tabela 4. Pokazatelji likvidnosti
	r. br
	Naziv pozicije
	31.12.1998.
	31.12.1999
	31.12.2000.
	31.12.2001

	1.
	Pokazatelj opšte likvidnosti
	0,79
	1,8
	2,62
	1,84

	2.
	Rigorozni pokazatelj likvidnosti
	0,124
	0,24
	0,27
	0,18

	3.
	Pokazatelj trenutne likvidnosti
	0,0002
	...
	...
	...


Iz tabele se  vidi da je došlo do neznatnog poboljšanja likvidnosti mjerene koeficijentima likvidnosti u 1999.godini u odnosu na prethodnu. Ipak, ove veličine su ispod standarda koji se traže. Tako na primjer, zahtijeva se da pokazatelj opšte likvidnosti iznosi najmanje 2, što odgovara pravilu finansiranja 2:1 («curent ratio»). Pokazatelj rigorozne likvidnosti je manji od 1, tj. od propisanog standarda. 

Koeficijentima opšte i rigorozne likvidnosti za 2000. godinu imali su vrijednosti 2,62 (koeficijent opšte likvidnosti) i 0,27 ( koeficijent rigorozne likvidnosti). Koeficijent opšte likvidnosti na dan 31.12.2001. godine iznosio je 1,84, dok je koeficijent rigorozne likvidnosti iznosio 0,18. Likvidnost preduzeća mjerena koeficijentima likvidnosti nije zadovoljavajuća u 2001. godini s obzirom da ekonomska teorija smatra da bi vrijednosti ovih koeficijenata trebale biti 2 za koeficijent opšte likvidnosti, odnosno 1 za koeficijent rigorozne likvidnosti.

 Analiza  održavanja realne vrijednosti sopstvenog kapitala 

Ocjena održanja realne vrijednosti sopstvenog kapitala zasniva se na upoređivanju indeksa neto sopstvenog kapitala i indeksa cijena na malo kao opšteprihvaćenog mjerila inflacije. 
Pregled vrijednosti indeksa neto sopstvenog kapitala i indeksa rasta cijena na malo za analizirani period (1998. god. – 2001. god.) dat je u tabeli br. 5:

	R. br.
	Naziv pozicije
	31.12.1998.

u DEM
	31.12.1999.

u DEM
	31.12.2000. u DEM
	31.12.2001. u DEM

	1.
	Neto sopstveni kapital
	32.210.060
	30.139.437
	30.142.557
	28.643.192

	2.
	Indeks neto sopstvenog kapitala
	162
	93,6
	100
	95

	3.
	Indeks cijena na malo
	129,8
	142,4
	177,6
	128


Tabela 5: Vrijednost indeksa neto aktive i indeksa cijena na malo za 1998. god. i 1999. godinu

Preduzeće je u toku 1998.godine povećalo vrijednost sopstvenog kapitala po osnovu efekata revalorizacije za 32,2 indeksna poena, dok je u 1999. godini zbog izraženog uticaja inflacije došlo do smanjenja vrijednosti sopstvenog kapitala za 48,8 indeksnih poena.

Analizom podataka iz prethodne tabele može se zaključiti da u 2000 i 2001. godini preduzeće nije uspjelo održati realnu vrijednost sopstvenog kapitala. Realna vrijednost sopstvenog kapitala pala je u toku 2000. godine za 77,6 indeksnih poena, a u 2001. godini za 33 indeksna poena. Pad realne vrijednosti sopstvenog kapitala ima negativne reperkusije na održavanje fizičkog obima proizvodnje, zaduženost i reproduktivnu sposobnost.

� Primjera radi ako se korporacija bavi proizvodnjom deterdženta i koristi veleprodajne kanale distribucije, ukoliko ne posjeduje uvijek određeni kvantum zaliha gotovih proizvoda, sa kojima može snadbjeti potrošača i odgovoriti na tražnju, potrošač će se okrenuti prema proizvodu nekog drugog proizvođača tj supstitutu ili komplementarnom proizvodu. Na taj način preduzeće rizikuje gubitak lojalnosti svojih potrošača. Sličnu situaciju imamo i sa zalihama sirovina i materijala. Na primjer ako Kombinat aluminijuma u Podgorici ne raspolaže uvijek sa određenom količinom rude boksita za preradu u fabrici elektrolize, vrlo lako se može ugroziti kontinuitet njegovog poslovanja. Naime ukoliko se blagovremeno ne obezbijedi ruda (a uvijek postoji određeni rizik da može doći do poremećaja u snadbijevanju) morala bi se prekinuti proizvodnja i ugasiti ćelije za elektrolizu. Ponovno pokretanje proizvodnog procesa zahtijevalo bi novu investiciju koja bi bila skoro jednaka vrijednosti postojeće kompanije.


� Prof. Dr Jovan Rodić: Poslovne finansije i procjena vrijednosti preduzeća, Savremena administracija, Beograd, 1991, godina, str 


� Prof. dr Jovan Rodić iznosi podatak da je u Njemačkoj 1924 god.u vrijeme hiperinflacije u strukturi pasive njemačke privrede učešće sopstvenog kapitala bilo 61,8%, a pozajmljenog 39,2%. Godine 1961 za vrijeme stabilnog privrednog rasta i stabilne nacionalne valute u Zapadnoj Njemačkoj učešće sopstvenog kapitala iznosilo je 37,9%, a pozajmljenog 63,1%, što predstavlja odstupanje od tradicionalnih pravila. str   


� Hans Janberg: Finanzierungshandbusch, Gabler, Winsbaden, 1964, str 144


� Na dan 31.12.1998.godine kurs njemačke marke u odnosu na dinar iznosio je 1:8,15 


� Na dan 31.12.1999.godine 1DEM iznosila je 20 din

